DOI: 10.14457/tu.the.2025.190
title: วินัยทหารในระบบกฎหมายทหารของประเทศไทย: กรณีศึกษาวินัยทหารกับการปลดออกจากราชการและการถอดออกจากยศทหาร

description: การค้นคว้าอิสระฉบับนี้มุ่งศึกษาเกี่ยวกับกฎหมายและหลักเกณฑ์ทางวินัยทหาร ทั้งในเชิงแนวคิด ทฤษฎี และการประยุกต์ใช้ในทางปฏิบัติ โดยมีวัตถุประสงค์เพื่อศึกษาความแตกต่างระหว่างวินัยของข้าราชการในสังคมพลเรือนกับวินัยของข้าราชการทหารที่มีลักษณะเป็นสังคมเฉพาะ ตลอดจนศึกษากฎหมายและหลักเกณฑ์ที่เกี่ยวข้องกับความผิดทางวินัยทหาร การดำเนินการทางวินัยทหาร และโทษทางวินัยทหารในต่างประเทศ เพื่อนำมาเปรียบเทียบกับกฎหมายและหลักเกณฑ์ของประเทศไทย อันจะช่วยให้เห็นถึงปัญหาที่ปรากฏในระบบกฎหมายวินัยทหารไทยทั้งในด้านโครงสร้างของกฎหมาย ขั้นตอนการดำเนินการ และการตีความบังคับใช้ รวมทั้งมาตรการบางประการที่อาจเกี่ยวข้องกับวินัยทหาร เพื่อวิเคราะห์เปรียบเทียบ และเสนอข้อเสนอเชิงนโยบายในการปรับปรุงระบบกฎหมายวินัยทหารไทยให้มีความชัดเจน เป็นธรรม และสอดคล้องกับบริบทในปัจจุบันมากยิ่งขึ้นผลการศึกษาพบว่า ระบบกฎหมายวินัยทหารของไทยยังมีปัญหาสำคัญหลายประการ ทั้งในด้านความไม่ชัดเจนของการจำแนกประเภทความผิดวินัยทหาร การกำหนดรายละเอียดที่กระจัดกระจายอยู่ในระดับเอกสารลับหรือข้อกำหนดภายในหน่วยงานซึ่งส่งผลต่อมาตรฐานการบังคับใช้ อีกทั้งพระราชบัญญัติว่าด้วยวินัยทหาร พ.ศ. 2476 มีบทบัญญัติเพียงไม่กี่มาตราเมื่อเทียบกับความซับซ้อนของโครงสร้างการบังคับบัญชาและภารกิจของทหาร ทำให้ไม่สามารถตอบโจทย์ต่อความต้องการด้านความชัดเจนและความเป็นระบบในการดำเนินการทางวินัย โดยเฉพาะในประเด็นฐานอำนาจทางกฎหมายและกระบวนการปลดออกจากราชการ ซึ่งยังคงเป็นข้อถกเถียง นอกจากนี้โทษทางวินัยที่กำหนดไว้ยังไม่ครอบคลุมกำลังพลทุกประเภท อีกทั้งไม่มีการกำหนดโทษร้ายแรงที่ชัดเจนในระดับพระราชบัญญัติ ทำให้เกิดความไม่แน่นอนทั้งในแง่ผลของการปลดออกจากราชการ การตีความว่าเป็นโทษทางวินัยหรือมาตรการทางปกครอง ตลอดจนความลักลั่นในการเชื่อมโยงกับการถอดยศและสิทธิประโยชน์บำนาญ ปัญหาดังกล่าวสะท้อนถึงความจำเป็นที่ต้องปรับปรุงระบบกฎหมายวินัยทหารไทยให้มีความชัดเจน ครอบคลุม และสอดคล้องกับมาตรฐานของกฎหมายวินัยในระบบราชการอื่น เพื่อสร้างหลักประกันความเสมอภาคและความเป็นธรรมในกระบวนการทางวินัยอย่างไรก็ตาม แม้ระบบวินัยข้าราชการพลเรือนกับระบบวินัยทหารของไทยจะมีจุดร่วมในเชิงหลักการด้านความรับผิดชอบและการควบคุมความประพฤติ แต่เมื่อพิเคราะห์ถึงความแตกต่างของกรอบกฎหมายที่ใช้บังคับกับข้าราชการประเภทอื่น ตลอดจนระบบกฎหมายวินัยทหารของต่างประเทศแล้ว ย่อมทำให้เห็นประเด็นที่ควรพิจารณาว่า หากมีการนำแนวทางหรือข้อความคิดบางประการจากระบบต่างประเทศมาปรับใช้กับกฎหมายวินัยทหารของไทย ก็อาจช่วยให้ระบบวินัยทหารของไทยมีความเป็นระบบระเบียบ ชัดเจน และมีหลักประกันด้านสิทธิตามกฎหมายมากยิ่งขึ้น อีกทั้งยังส่งเสริมให้การบังคับใช้กฎหมายวินัยทหารมีความสอดคล้องกับบริบทการบริหารราชการสมัยใหม่ สามารถเพิ่มประสิทธิภาพในการดำเนินงาน ซึ่งจากการศึกษาพบว่า ระบบกฎหมายวินัยทหารของไทยยังมีข้อบกพร่องสำคัญที่สมควรได้รับการปรับปรุง ได้แก่1.การบัญญัติความผิดทางวินัยที่ไม่ชัดเจนและไม่มีการจำแนกประเภทความผิดร้ายแรงกับไม่ร้ายแรง ทำให้การบังคับใช้ขึ้นอยู่กับดุลยพินิจของผู้บังคับบัญชาเป็นการกว้างเกินไป จึงควรกำหนดเกณฑ์ในระดับพระราชบัญญัติอย่างชัดเจน เพื่อสร้างความแน่นอนทางกฎหมายและความเป็นเอกภาพในการบังคับใช้2.การดำเนินการทางวินัยทหารที่ไม่มีฐานอำนาจทางกฎหมายรองรับอย่างชัดแจ้ง โดยเฉพาะการปลดออกจากราชการที่อาศัยเพียงมติสภากลาโหมหรือคำสั่งภายใน นำไปสู่ความยุ่งยาก ซับซ้อน และไม่เป็นมาตรฐานเดียวกันทั้งกระทรวงกลาโหม อีกทั้งยังขัดต่อหลักนิติรัฐและหลักนิติธรรม ดังนั้นจึงควรบัญญัติขั้นตอนและวิธีการไว้ในระดับพระราชบัญญัติอย่างชัดเจน3.โทษทางวินัยทหารในปัจจุบันยังไม่ครอบคลุมกำลังพลทุกชั้นยศ และไม่ได้บัญญัติให้การปลดออกจากราชการเป็นโทษทางวินัยโดยตรง อันอาจก่อให้เกิดความไม่สอดคล้องและกระทบต่อหลักความได้สัดส่วนของการลงโทษ ดังนั้น จึงควรกำหนดให้การปลดออกจากราชการเป็นโทษทางวินัยที่มีหลักเกณฑ์และขั้นตอนชัดเจน พร้อมทั้งปรับปรุงระบบโทษทางวินัยให้ครอบคลุมกำลังพลทุกประเภท ตลอดจนแยกการพิจารณาเรื่องการถอดยศออกจากการได้สิทธิประโยชน์บำเหน็จ บำนาญ รวมถึงกำหนดให้สามารถดำเนินการทางวินัยย้อนหลังได้ ทั้งนี้เพื่อให้กระบวนการลงโทษทางวินัยมีความเป็นเอกภาพ สอดคล้องกับหลักนิติรัฐและหลักนิติธรรมอย่างแท้จริง